text: РЕГЛАМЕНТ (ЕС) № 966/2014 НА КОМИСИЯТА
  от 12 септември 2014 година
  за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета по отношение на спецификациите на калциев пропионат
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,
  като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
  като има предвид, че:
  (1)
  С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
  (2)
  Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.
  (3)
  На 10 септември 2013 г. бе подадено заявление за изменение на спецификациите на добавката в храните калциев пропионат (E 282). На държавите членки бе предоставен достъп до заявлението в съответствие с член 4 от Регламент (ЕО) № 1331/2008.
  (4)
  Понастоящем в спецификациите на калциевия пропионат (E 282) е определено максимално количество флуорид от 10 mg/kg, което затруднява доставката на суровини и производството на тази добавка. Калциевият пропионат (Е 282) се получава от калциев оксид (E 529), за който е определено максимално количество флуорид от 50 mg/kg. С цел да произвеждат калциев пропионат, който отговаря на установеното към момента изискване за максимално количество флуорид, производителите трябва да използват калциев оксид с максимално количество флуорид от порядъка на 33 mg/kg, което е под разрешеното понастоящем максимално количество. Поради това на европейския пазар е трудно да се достави калциев оксид за производство на калциев пропионат. С цел да се осигури достатъчно предлагане на калциев оксид за производството на калциев пропионат максималното количество флуорид за калциевия пропионат следва да бъде увеличено от 10 на 20 mg/kg.
  (5)
  Новото максимално количество от 20 mg/kg продължава да бъде значително под максималните количества флуорид, които понастоящем са в сила за други добавки в храните. Допълнителната експозиция на флуорид във връзка с новото максимално количество следва да остане ограничена и да не води до увеличение на общия прием. Поради това е целесъобразно да се разреши изменение на спецификациите на добавката в храните калциев пропионат (E 282).
  (6)
  В съответствие с член 3, параграф 2 от Регламент (ЕО) № 1331/2008 Комисията следва да изиска становището на Европейския орган за безопасност на храните, за да актуализира списъка на Съюза на добавките в храните, освен в случаите, когато не е възможно въпросната актуализация да въздейства върху човешкото здраве. Тъй като не е възможно актуализацията да има въздействие върху човешкото здраве, не е необходимо да се изисква становището на Европейския орган за безопасност на храните.
  (7)
  Поради това Регламент (ЕС) № 231/2012 следва да бъде съответно изменен.
  (8)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕС) № 231/2012 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 септември 2014 година.